**Ομήρου Οδύσσεια**

**Περίληψη ραψωδίας γ.**

**Ο Τηλέμαχος φτάνει στην Πύλο.**

Μόλις ξημέρωσε, ο Τηλέμαχος φτάνει στην Πύλο. Ο βασιλιάς Νέστορας εκείνη την στιγμή έκανε θυσία στον θεό Ποσειδώνα και αμέσως μετά υποδέχτηκε τον Τηλέμαχο και τον Μέντορα και τους κάλεσε σε δείπνο.

 Στο τραπέζι ο Νέστορας ζητά από τον Τηλέμαχο να του πει ποιος είναι. Ο Τηλέμαχος αποκαλύπτει ποιος είναι και για ποιο λόγο έφτασε στη Πύλο. Μόλις ακούει ο Νέστορας για τον Οδυσσέα, συγκινείται και αφηγείται στον Τηλέμαχο πόσο γενναία πολέμησε ο πατέρας του στη Τροία. Πληροφορεί τον Τηλέμαχο, ότι ο πατέρας του δεν πέθανε στην Τροία, αλλά μαζί με τους συντρόφους του ξεκίνησε για το ταξίδι της επιστροφής. Συμβουλεύει τον Τηλέμαχο να γυρίσει πίσω στην Ιθάκη, γιατί οι Μνηστήρες θα του πάρουν τον θρόνο. Ωστόσο ο Τηλέμαχος εξηγεί στον Νέστορα ότι θα επισκεφτεί και τον βασιλιά της Σπάρτης, Μενέλαο, μήπως αυτός γνωρίζει κάτι περισσότερο.

 Ο Νέστορας θα φιλοξενήσει τον Τηλέμαχο το βράδυ στο παλάτι του, ενώ ο Μέντορας-Αθηνά θα επιστρέψει στο πλοίο για να περάσει τη νύχτα εκεί. Την επόμενη μέρα ο Τηλέμαχος με μια άμαξα που του έχει ετοιμάσει ο Νέστορας ξεκινάει για την Σπάρτη.

**Περίληψη ραψωδίας δ.**

**Ο Τηλέμαχος επισκέπτεται την Σπάρτη.**

Φτάνοντας στην Σπάρτη ο Τηλέμαχος πέφτει πάνω στο γαμήλιο γλέντι που κάνει ο Μενέλαος για τα δυο παιδιά του. Ο Μενέλαος θα τους υποδεχτεί και θα τους καλέσει στο τραπέζι. Θαυμάζοντας τα πλούτη που υπάρχουν στο παλάτι του, ο Μενέλαος θα εξηγήσει στον Τηλέμαχο, ότι τα πλούτη δεν φέρνουν τελικά την ευτυχία. Μάλιστα θυμάται τον Οδυσσέα που ακόμα δεν έχει γυρίσει στην πατρίδα του και λυπάται. Ο Τηλέμαχος συγκινείται και παίρνει τον λόγο ο Πεισίστρατος, ο γιος του Νέστορα που συνόδευε τον Τηλέμαχο στην Σπάρτη. Πληροφορεί τον Μενέλαο για ποιο λόγο ήρθαν στην Σπάρτη. Και ο Τηλέμαχος όμως θα εξηγήσει στον Μενέλαο τι περνάει στην Ιθάκη από τους Μνηστήρες και πόσο σημαντικό είναι να μάθει κάποιο νέο για την τύχη του. Τότε ο Μενέλαος θα πληροφορήσει τον Τηλέμαχο, ότι ο πατέρας του ζει, αλλά είναι αιχμάλωτος στο νησί της νύμφης Καλυψώς. Κάποια στιγμή ίσως γυρίσει στην Ιθάκη.

 Πίσω στην Ιθάκη όμως οι Μνηστήρες ανησυχούσαν για το ταξίδι του Τηλέμαχου. Υποψιάζονταν τον λόγο που έφυγε και κατaστρώνουν ένα σχέδιο για να τον σκοτώσουν λίγο πριν φτάσει στην Ιθάκη. Ετοίμασαν και ένα καράβι για να του στήσουν παγίδα κοντά στο νησί της Σάμης.

Η Πηνελόπη όμως θα μάθει τα σχέδια τους και δεν ξέρει τι να κάνει για να τον προστατέψει. Και πάλι όμως η θεά Αθηνά θα βοηθήσει. Θα εμφανιστεί στον ύπνο της και θα την ηρεμήσει λέγοντας της, ότι γρήγορα ο γιος της θα γυρίσει κοντά της.

 Άσκηση : Να κυκλώσεις την σωστή απάντηση.

1. Τι πληροφορίες παίρνει για τον πατέρα του ο Τηλέμαχος από

 τον Νέστορα στη Πύλο;

 α. Ότι σκοτώθηκε στην Τροία.

 β. Ότι έφυγε ζωντανός, όταν τελείωσε ο πόλεμος.

 γ. Ότι έμεινε στην Τροία.

2. Πως θα συμπεριφερθεί ο βασιλιάς Νέστορας στον Τηλέμαχο;

 α. θα τον φιλοξενήσει και θα τον καλέσει σε δείπνο.

 β. θα αδιαφορήσει για αυτόν.

 γ. θα τον στείλει στην Σπάρτη.

3. Τι θα αποκαλύψει ο Μενέλαος στον Τηλέμαχο για τον πατέρα

 του;

 α. Πέθανε στην Τροία.

 β. Ζει, αλλά δεν θέλει να γυρίσει στην Ιθάκη.

 γ. Είναι αιχμάλωτος στο νησί της Καλυψώς.

4. Τι ετοιμάζουν οι Μνηστήρες πίσω στην Ιθάκη;

 α. Σχέδιο για να σκοτώσουν τον Τηλέμαχο.

 β. Γάμο με την Πηνελόπη.

 γ. Επίθεση στην θεά Αθηνά.